text: Også fokus på dæk ved efterårets razziaer
  31 august 2012 kl. 09.17
  Politiet vil under efterårets færdselsrazziaer tilbyde at kontrollere dækkene.
  I Sverige og Finland har der været dækrazziaer i mange år.
  I eksempelvis Finland har det medført, at dårlige dæk er fra 25 procent til 14 procent af bilisterne inden for 15 år.
  I Sverige er antallet af ringe dæk faldet fra seks og en halv procent til fire og en halv procent på fem år.
  Nu begynder politiet i Danmark også at kontrollere dækkene.
  - Under vores dækrazzia udfører politiet først en ordinær kontrol af kørekort, promille og køretøjets tilstand. Når det er klaret, tilbydes bilisten at få foretaget en udvidet dækkontrol, og den er helt frivillig og uden risiko, siger operativ leder i Færdselsafdelingen hos Syd- og Sønderjyllands Politi, Kenneth Benfeldt.
  Kenneth Benfeldt siger, at den frivillige del af dækrazziaen har til formål at give bilisterne større forståelse for, hvor vigtigt det er at køre med gode dæk.
  - Bilisterne får en mønsterdybdemåler, en informations-flyer samt et skema som viser resultatet af kontrollen, og man kan få sig en dæksnak med eksperterne fra Rådet for Større Dæksikkerhed, siger Kenneth Benfeldt.
  Dækrazziaen er et samarbejde mellem Politiet, Rådet for Større Dæksikkerhed, FDM og Teknologisk Institut.
  Danmarks første dækrazzia blev gennemført den 30. maj 2012. I alt blev 419 personbiler og 69 varebiler kontrolleret i Københavns Vestegns Politikreds. 
  18 procent af de undersøgte biler havde mindst ét dæk med 3 mm eller mindre mønsterdybde. 
  Såfremt denne andel er udtryk for den generelle tilstand på person- og varebiler i hele landet, betyder det, at 473.300 biler kører på de danske 
  veje med mønsterdybde på 3 mm eller mindre. 
  Eksperter siger, at når mønsterdybden er under 3 mm er dækket så usikkert, at det bør kasseres.
  